b'\n_START_ARTICLE_\nOpenBSD\n_START_SECTION_\nBruk\n_START_PARAGRAPH_\nOpenBSD fokuserer p\xc3\xa5 sikkerhet, og er utviklet p\xc3\xa5 en proaktiv og forsiktig m\xc3\xa5te. Dette gj\xc3\xb8r systemet sv\xc3\xa6rt stabilt og sikkert. Prosjektet ledes av Theo de Raadt, som ogs\xc3\xa5 var en av de som utviklet NetBSD._NEWLINE_OpenBSD ble utviklet p\xc3\xa5 grunn av filosofiske og personlige motsetninger imellom de Raadt og de andre utviklerne av NetBSD. Selv om sikkerhet er en av de st\xc3\xb8rste \xc3\xa5rsakene for operativsystemets eksistens, er det langt fra det eneste utviklerne fokuserer p\xc3\xa5, og systemet er i dag kj\xc3\xb8rbart p\xc3\xa5 12 forskjellige plattformer._NEWLINE_Fra og med versjon 3.5 inkluderer systemet en avart av XFree86 4.4-RC2 p\xc3\xa5 grunn av forandringer i XFree86-lisensen. Systemet er dermed det eneste BSD-systemet med en egen versjon av vindussystemet X._NEWLINE_Til og med juni 2002 brukte OpenBSD slagordet "No remote hole in the default install, in nearly 6 years". Dette ble skiftet til "Only two remote holes in the default install, in more than 10 years!" etter at et hull ble oppdaget. Enkelte har kritisert dette slagordet, siden den enkleste installasjonspakken inkluderer sv\xc3\xa6rt f\xc3\xa5 tjenester, og enkelte programmer som har blitt inkludert tidligere har senere vist seg \xc3\xa5 ha hull. Andre regner dette for \xc3\xa5 v\xc3\xa6re en av systemets st\xc3\xb8rste fordeler; f\xc3\xa5 applikasjoner installeres som basis, noe som gj\xc3\xb8r systemet sv\xc3\xa6rt sikkert i utgangspunktet. Uansett hva de forskjellige frontene mener er OpenBSD et forbl\xc3\xb8ffende sikkert operativsystem._NEWLINE_P\xc3\xa5 grunn av dets sikre design blir OpenBSD ofte brukt som basis for brannmurer og andre systemer innen datasikkerhet.'